દેશના ભાગલા વખતે સિંધ પ્રાંતમાં વસતા સિંધી લોકો મોટી સંખ્યામાં હિજરત કરીને ભારત આવ્યા હતા. આ લોકોને નવેસરથી વસાવવાના હતા. સિંધ અને કચ્છ પાસે-પાસે હોવાથી બંને વિસ્તારની સંસ્કૃતિ, ભાષા વગેરેમાં બેહદ સામ્ય છે. તેથી જ ગાંધીજી અને સિંધી આગેવાન ભાઈ પ્રતાપ, આચાર્ય ક્રિપલાની વગેરેએ સિંધી હિજરતીઓને કચ્છમાં જ વસાવવાનું નક્કી કર્યું. તે માટે કચ્છના રાજવી મહારાવ મદનસિંહજી પાસે જમીનની માગણી કરાઈ. માનવતાની પુકારને રાજવીએ સહૃદયતાથી જવાબ આપ્યો અને કંડલાના માછીમાર બંદર નજીકની ૧૫ હજાર એકર જમીન માત્ર રૃ. ૧ના ટોકન ભાવે ભારત સરકારને સુપરત કરી હતી.